РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

17 Број: 06-2/108-13

22. март 2013. године

Б е о г р а д

З А П И С Н И К

15. СЕДНИЦЕ ОДБОРА ЗАРАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНЕ 19. МАРТА 2013. ГОДИНЕ

 Седница је почела у 12, 10 часова.

 Седницом је председавала Милица Дроњак, председница Одбора.

 Седници су присуствовали чланови Одбора: Нинослав Гирић, Миланка Јевтовић Вукојичић, Александар Радојевић, Љиљана Лучић, Ранка Савић, Александар Пејчић, Мирјана Драгаш, Мирослав Маркићевић, Саша Дујовић, Сања Чековић, Душица Морчев и Иван Бауер.

 Седници нису присуствовали чланови Одбора: Љиљана Миладиновић, Јована Јоксимовић и Славица Савељић.

 Седници су поред чланова Одбора, присуствовали народни посланици: Милица Војић Марковић (заменица члана), Слободан Величковић, Бора Ковачевић, Вера Пауновић, Љубица Милошевић, Милорад Стошић и Стефана Миладиновић.

 Седници су присуствовали и представници Министарства рада, запошљавања и социјалне политике: др Јован Кркобабић, министар, Зоран Мартиновић, Бранкица Јанковић, Драги Видојевић и Негован Станковић, државни секретари, Љиљана Џувер, помоћница министра, Драгољуб Перуача, директор Инспектората за рад, Драган Блашић, шеф Кабинета министра и Милош Чолић, саветник министра.

 На предлог председнице Одбора, дневни ред предложен у сазиву, допуњен је Предлогом закона о изменама и допунама Закона о раду, тако да је усвојен следећи:

Д н е в н и р е д

 1. Разматрање Информације о раду Министарства рада, запошљавања и социјалне политике, за период од 01. децембра 2012. године до 28. фебруара 2013. године,

2. Разматрање Предлога закона о изменама и допунама Закона о професионалној рехабилитацији и запошљавању особа са инвалидитетом,

3. Разматрање Предлога закона о изменама и допунама Закона о раду,

4. Разматрање представки и предлога грађана,

5. Разно.

Пре преласка на разматрање утврђеног дневног реда, усвојен је без примедби записник 14. седнице Одбора, одржане 11. фебруара 2013. године.

 Прва тачка дневног реда **– Разматрање Информације о раду Министарства рада, запошљавања и социјалне политике, за период од 01. децембра 2012. године до 28. фебруара 2013. године**

 Председница Одбора Mилица Дроњак поздравила је др Јована Кркобабића министра, присутне државне секретаре, као и директора Инспектората за рад и напоменула да Одбор Информацију о раду Министарства разматра на основу члана 229. Пословника НС.

 Обраћајући се народним посланицима др Јован Кркобабић, министар рада, запошљавања и социјалне политике рекао је да ће присутни државни секретари представити информацију у погледу сектора за који су надлежни, а да ће се он на крају расправе обратити народним посланицима, одговорити на евентуална питања, а на она на која се не буде одмах могло одговорити, писаним путем то накнадно учинити.

 Зоран Мартиновић је говорећи о активностима сектора за рад и запошљавање у претходна три месеца, као значајно истакао формирање радне групе за припрему измена и допуна, или новог закона о штрајку, као и измена и допуна Закона о раду. Поменуо је да је Народна скупштина већ разматрала и усвојила закон који је ово министарство припремило – [Закон о допуни Закона о платама у државним органима и јавним службама](http://www.parlament.rs/upload/archive/files/cir/pdf/zakoni/2013/4596-12.pdf), као и три конвенције МОР, а тренутно је на дневном реду Предлог закона о изменама и допунама Закона професионалној рехабилитацији и запошљавању особа с инавлидитетом (о чему ће детаљније бити речи у оквиру друге тачке). Напоменуо је да су у оквиру плана рада Владе у овом периоду, донете важне уредбе, једна која се доноси први пут – Уредба о накнадама и другим примањима запослених у организацијама обавезног социјалног осигурања, у оквиру чега је примењена сложена процедура уређивања на јединствен начин свих примања која се односе на организације обавезног социјалног осигурања. Кад је у питању област запошљавања, крајем прошле године је усвојен Национални акциони план запошљавања за 2013. годину, а донети су и сви неопходни програми за спровођење активних мера запошљавања. Акценат ће бити на запошљавању младих, вишкова запослених у процесу реструктурирања и теже упошљивих категорија становништва.

 Бранкица Јанковић је у свом излагању обухватила активности Сектора за бригу о породици и социјалну заштиту и Сектора за заштиту особа с инвалидитетом. Рекла је да је у овом периоду завршена израда четири подзаконска акта који се налазе у процедури давања мишљења релевантних органа. У питању су правилници: о лиценцирању професионалаца запослених у социјалној заштити, о лиценцирању организација пружалаца услуга у систему социјалне заштите, о минималним стандардима за обвављање делатности социјалне заштите и о стручним пословима у области социјалне заштите. Поменута четири правилника се односе на увођење система квалитета, у складу са Законом о социјалној заштити. У вези са Породичним законом из 2005. године припремљена су три нацрта правилника (који омогућавају квалитетнији рад старатеља, јер до сада није била регулисана накнада за њихов рад): о условима за накнаду трошкова и награду старатељу; о начину подношења старатељског извештаја и полагању рачуна старатеља; о начину рада, саставу и финансирању сталне комисије органа старатељства за попис и процену имовине штићеника. Затим, рађено је на правилнику (на основу Закона о социјалној заштити) који треба да допринесе бољем квалитету рада органа старатељства – правилник о вршењу стручног надзора над центром за социјални рад, као органа старатељства, као и на правилнику о породичном смештају (на основу Породичног закона), који ће омогућити да се заокружи целина и да се започне с озбиљнијом реформом. Припремљен је и Нацрт закона о социјалном предузетништву, који је такође у процедури давања мишљења ресорних органа. Управо је формирана и радна група за израду Нацрта закона о употреби знаковног језика. Поред наведених активности, у току је рад на расписивању конкурса за остваривање права и побољшање положаја особа с инвалидитетом и за помоћ у успостављању услуга и одржавању већ постојећих услуга у локалним самоуправама. Припрема се и измењени предлог уредбе о наменским трансферима, што је значајно за побољшање пружања услуга на локалном нивоу. Нагласила је да је у овом сектору, поготово у Одељењу за управно-надзорне послове, дошло до нове организације у раду Одељења, чиме је значајно смањен број предмета који чекају на решавање.

 Негован Станковић је активности Сектора борачко-инвалидске заштите, сврстао у три сегмента: права борачко-инвалидске заштите, затим, неговање традиције ослободилачких ратова Србије и заштите српских војних меморијала у земљи и иностранству, као и програм подршке удружењима у области борачко-инвалидске заштите, заштите цивилних инвалида рата и породица палих бораца. Кад је реч о правима из области борачко-инвалидске заштите, у овом периоду су захваљујући планираним средствима, исплате биле редовне. Кад је у питању неговање традиције ослободилачких ратова Србије, у овом периоду је одржано 12 манифестација, којима су обележени значајни историјски датуми. У оквиру заштите српских војних меморијала у земљи и иностранству, започети су или су настављени радови, за које је планирано да буду завршени до краја године, у шта спада и обнављање меморијала и гробаља. За наредну годину, у сарадњи са Кабинетом председника РС, припрема се обележавање сто година Првог светског рата. У погледу програма подршке удружењима у области борачко-инвалидске заштите, конкурс се приводи крају и очекује се доношење коначне одлуке и потписивање уговора, ради расподеле средстава.

 Драгољуб Перуача је рекао да Инспекторат на чијем је он челу, обезбеђује примену више законских и подзаконских аката. У извештајном периоду Инспекторат је посебну пажњу посветио надзору у високо ризичним секторима, пре свега у грађевинарству и индустрији. Међутим, приоритетна активност је обављена у оквиру исплата и контрола зарада, накнада зарада за труднице и породиље, као и регулисања њиховог радно-правног статуса. Поред законских овлашћења, Инспекторат је превентивним деловањем и саветодавном улогом, допринео да се један број трудница (њих 10) које су радиле на одређено време код послодаваца, а остале без посла због истека уговора на одређено време, врати на рад и да до окончања трудноће, односно породиљског одсуства, буду у радном односу. Из области рада и радних односа, у овом периоду је извршено близу 8100 надзора, којима је обухваћено око 100 хиљада запослених. Приликом овог надзора, 1655 лица је затечено на тзв. раду на црно, а налагањем мера од стране Инспектората, послодавци су засновали радни однос са око 1100 лица. Донето је око 1500 решења, а поднето 698 захтева за покретање прекршајног поступка, као и три кривичне пријаве. Из области безбедности и здравља на раду, извршено је близу 5500 надзора, којима је обухваћено око 110 хиљада запослених, донето је 1250 решења о отклањању недостатака, поднет је 301 захтев за покретање прекршајног поступка, као и три кривичне пријаве. Укупан број повреда на раду у односу на исти период прошле године смањен за 50%, а број смртних повреда за 78%. У оквиру контроле над Законом о спречавању злостављања на раду, извршено је 1025 надзора, донето је 111 решења о отклањању недостатака, поднето је осам захтева за покретање прекршајног поступка, а Инспекторату су се овим поводом подједнако обраћали и мушкарци и жене. Извршено је и 3340 инспекцијских надзора над применом Закона о заштити становништва од изложености дуванском диму, пре свега у привредним друштвима. Обухваћено је преко 40 хиљда запослених, а донето 45 решења о отклањању недостатака. Инспекторат је такође учествовао и у социјалном дијалогу, а у циљу његовог јачања, организовани су састанци са репрезентативним удружењима послодаваца и сидниката. Осим тога, Инспеторат је у овом периоду узео учешће и у међународној сарадњи, пре свега у пројекту унапређења стања безбедности и здравља на раду, финансираном од стране Краљевине Норвешке. Одржани су и састанци са представницима МОР, страних амбасада и инспектората за рад у региону. У области родне равноправности, неколико инспектора је у Торину обучено од стране МОР за што боље примењивање законске регулативе у овој области.

 Драги Видојевић је на крају истакао да Информација садржи детаљан приказ активности Министарства у претходна три месеца, са прилогом који се односи на финансијски аспект. Похвалио је запослене у Министарству, захваљујући чијем квалитетном и стручном раду су овом периоду и постигнути добри резултати.

 У дискусији су учествовали: Александар Пејчић, Иван Бауер, Љиљана Лучић, Ранка Савић, Саша Дујовић, Миланка Јевтовић Вукојичић, Мирјана Драгаш, Мирослав Маркићевић, Бранкица Јанковић, Јован Кркобабић и Милица Дроњак.

 Александар Пејчић је најпре похвалио то што је министар присутан, али је скренуо пажњу да је министар дужан и да прими било ког народног посланика, уколико он затражи пријем. Истакао да није у реду што у периоду на који се Информација односи, није било исплата новчане социјалне помоћи на територији Косова и Метохије, јер сматра да је становништву које тамо живи, ова врста помоћи неопходна. Сматра да би и због мотивисања ове популације да остане да живи на територији КиМ, Влада требало да уложи напоре да исплате буду редовне. Поставио је питање докле се у Влади стигло са припремом закона о борачко-инвалидској заштити и тим поводом подсетио да се пресуде Европског суда за људска права у Стразбуру, за исплате накнада по основу дискриминације, константно доносе у корист ратних ветерана и да ово питање треба решити на системски начин.

 Иван Бауер је истакао важност присуства министра и његових сарадника на седницима Одбора. Поставио је питање докле се стигло у изради измена и допуна Закона о раду и Предлога закона о штрајку и кад се може очекивати да се поменути текстови нађу у скупштинској процедури. Рекао је да је у разговорима са представницима различитих синдиката, дошао до сазнања да се они противе доношењу закона о штрајку, али да ће без обзира на то, учествовати у његовој изради, као и у изради Предлога закона о изменама и допунама Закона о раду.

 Љиљана Лучић је похвалила то што се приводи крају израда два кључна подзаконска акта у области социјалне заштите – Правилника о лиценцирању пружаоца услуге социјалне заштите и Правилника о лиценцирању стручних радника у социјалној заштити, који ће утицати на увођење квалитета у систем. Истакла је да је добро и то што се израда Предлога уредбе о наменским трансферима у социјалној заштити приводи крају, јер је јасно да у пракси неће доћи до успешног развијања мреже социјалних услуга, уколико за мање општине не буду успостављени наменски трансфери из буџета. Поменула је важност измена Породичног закона (пре свега одредби које се односе на физичко кажњавање деце). Кад је у питању Закон о финансијској подршци породици са децом, истакла је да су се у међувремену, од његовог доношења, одређене околности промениле, па сматра да би поједини критеријуми требало да буду блажи, нпр. право на приступ дечијем додатку, како би био већи обухват деце корисника овог права. Занимало ју је да ли су почеле припреме измена и допуна Закона о пензијском и инвалидском осигурању, с обзиром на то да Фискални савет у том смислу предлаже одређене измене. У погледу измена и допуна Закона о раду и Закона о штрајку истакла је да се не сме дозволити да економска криза у којој се налазимо угрози већ достигнута економска и социјална права запослених.

 Ранка Савић је рекла да је највише заинтересована за Закон о раду и будући закон о штрајку, с обзиром на то да се оба односе на суштинска питања. У вези са синдикатима, истакла је проблем репрезентативности. Сматра да би без обзира на репрезентативност, требало водити рачуна о томе ко су актери у разговорима о социо-економским питањима, у земљи у којој има милион и 700 хиљада запослених и у којој се не поштује ни право на минималну зараду. Истакла је да Министарство добро ради свој посао, у смислу сервиса грађанима, регистрације синдиката, давања релевантних мишљења, али да још увек нема суштинског помака, ни бољитка.

 Саша Дујовић је похвалио рад Министарства у периоду на који се односи Информација и посебно истакао део који се односи на исплату права из области борачко-инвалидске заштите, која нису мала (износе око 15 милијарди динара). Похвалио је и ангажовање у одржавању меморијалних споменика (посебно оних у иностранству). Међутим, изразио је жаљење поводом тога што су доста мала средства издвојена за удружења у области борачко-инвалидске заштите. Истакао је да се нада да ће Министарство у наредном периоду радити на доношењу подзаконских аката који се односе на ову популацију, као и да ће до краја година бити донет закон о борачко-инвалидској заштити. Подсетио је да и Одбор и Пододбор за питања ратних ветерана и жртава ратова од 1991-1999. године, дају свој допринос, тиме што скрећу пажњу Министарству на проблеме ове популације и указују на то где постоји могућност да јој се помогне. Интересовало га је шта у Министарству планирају да ураде поводом ускоро очекиваних пресуда Европског суда за људска права у Стразбуру, с обзиром на то да се ради о великом броју људи који ће овим путем остварити право на одређене накнаде.

 Миланка Јевтовић Вукојичић је захвалила министру и његовим сарадницима на данашњем доласку и похвалила Информацију о раду. Осврнула се на област социјалне и породично-правне заштите, где је такође похвалила рад на доношењу подзаконских аката, пре свега оних који проистичу из Закона о социјалној заштити и из Породичног закона (који је донет 2005. године, а до сад није донет ни један подзаконски акт који из њега проистиче), посебно правилници који се односе на старатељство и хранитељство, јер сматра да без доношења правилника у овој области, није могућа ни адекватна примена закона. Похвалила је и доношење Нацрта закона о социјалном предузетништву и изразила наду да ће примедбе и предлози представника невладиног сектора, бити узети у обзир при доношењу Предлога закона. Поменула је као похвално и формирање радне групе која ће радити на изради текста нацрта закона о знаковном језику и истакла као врло значајну финансијску подршку Министарства развијању услуга на локалном нивоу, пре свега оних које се односе на особе с инвалидитетом. Похвалила је и рад Управе за родну равноправност на јачању положаја жена и већој укључености жена у све институције.

 Иван Бауер је поставио питање да ли постоји идеја о реформи пензијског система, који је застарео и у свету не функционише на тај начин већ дуги низ година, а код нас је овакав дугорочно неодржив.

 Мирјана Драгаш је похвалила свеобухватност Информације о раду, истакавши да то управо говори о сложености целог Министарства и разнородности сектора које оно обухвата. Сложила се са претходним говорником да је реформа пензијског система неопходна и истакла да је важно да у припреми будућег закона у овој области, учествују припадници свих политичких опција и да се нађу решења која ће у будућности моћи да обезбеде стабилност пензионих фондова, односно начин исплате ове врсте осигурања. Сматра да би Министарство рада требало да буде иницијатор разговора с осталим министарствима, која би требало да створе услове за обезбеђивање запошљавања. Поставила је питање у вези са неусклађеношћу војних пензија, као и када ће се закон који регулише ово питање наћи у скупштинској процедури. Истакла је да је похвалан однос Министарства према меморијалима, који су годинама били запостављени, јер се изгубила култура „сећања“ на пале жртве и подржала је уређивање меморијалног центра „Старо сајмиште“. Поставила је питање да ли постоји могућност да се забележе имена свих српских жртава Другог светског рата и ратова деведесетих година.

 Мирослав Маркићевић је такође похвалио рад Министарства у претходном периоду. Интересовало га је да ли се зна број бораца НОР који још увек примају тзв. борачку пензију и колика су средства у питању. Такође је подржао уређивање меморијалног центра „Старо сајмиште“ и истакао да се овај некадашњи логор, налазио на територији НДХ и да су у њему ликвидирани људи различитих вера, нација и политичких уверења.

 Бранкица Јанковић је одговорила на питања која су се односила на њен сектор. У вези са неисплаћеним социјалним давањима на територији КиМ у јануару и фебруару, рекла је да се давања за грађане на овој територији, исплаћују на основу програма социјалних давања који предлаже Канцеларија за КиМ, а на основу закључка Владе који је усвојен 22. фебруара ове године. Нагласила је да су давања исплаћена одмах након закључка Владе, али да у време кад је Информација писана, он још увек није био донет. Поводом Предлога уредбе о наменским трансферима у социјалној заштити, изразила је наду да ће се сад кад су усвојене и унете примедбе Министарства финансија и привреде, убрзо наћи на дневном реду Владе и да ће бити усвојен. Кад је у питању могућност измена Закона о финансијској подршци породици са децом, рекла је да је из Народне скупштине најављено да ће у мају и јуну бити одржана два јавна слушања која ће се односити на овај закон. Очекује да ће том приликом стручњаци УНИЦЕФ-а дати детаљну анализу, из које ће бити видљиво који су то случајеви који имају ово право, а не остварују га, као и који су случајеви код којих долази до злоупотребе овог права. Након тога ће и Министарство приступити измени овог закона. Кад је у питању Породични закон, сложила се да би што пре требало унети одредбу о забрани физичког кажњавања деце.

 Одговарајући на питања народних посланика министар се сложио са тврдњом да закони о раду и о штрајку представљају два важна закона које би требало донети до краја године. Међутим, за њихово доношење неопходна је и сагласност социо-економских партнера, као и других унутрашњих и међународних фактора. Истакао је да између послодаваца и синдиката влада несклад. Скренуо је пажњу на чињеницу да више од 80% приватних фирми нема свој синдикат, па стога и до договора у тој области тешко долази. С друге стране, стандарди Европске уније подразумевају другачији приступ овом проблему Кад је рад Министарства у питању, рекао је да је на почетку мандата затечено седам хиљада предмета који су чекали на решавање, на којима су одмах ангажовани правници из свих ресора Министарства. Говорећи о Предлогу закона о изменама и допунама Закона о професионалној рехабилитацији и запошљавању особа са инвалидитетом који је тренутно у скупштинској процедури, истакао је да су се у Министарству трудили да у оквиру тренутних могућности, све што је неопходно буде измењено, али да је услед економске кризе, морало да дође и до одређених компромиса. Што се тиче примедбе о пријему народних посланика код министра, истакао је да ће без изузетка примити свакога ко то затражи, у складу са својим обавезама. У погледу могућности реформе пензијско-инвалидског система, сложио се да је реформа неопходна. Истакао је да се до сад остварена права на пензијско осигурање, не могу доводити у питање, једино што јесте могуће довести у питање јесте остваривање будућих права и начин њиховог остваривања. Не слаже се да треба да дође до изједначавања стажа и година живота код мушкараца и жена, с обзиром на то да су запослене жене, у већини случајева истовремено и домаћице, па би поменуто изједначавање заправо значило њихову неравноправност. О овоме би евентуално било могуће размишљати на дужи рок (од 20 година), што подрзумева продужавање животног века. Поменуо је и право на бенефицирани радни стаж и изразио недоумицу у погледу тога да ли је ово право довољно критички сагледано. Кад су у питању накнаде ратним ветеранима, о чему се тренутно одлучује на Европском суду у Стразбуру, рекао је да постоје три категорије ових накнада, које укупно износе 35 милијарди и истакао да се решење овог проблема мора наћи, тако да накнаде буду исплаћене свима, а не само једном делу, што је сад случај. Једна од могућности је да се ово претвори у јавни дуг и да буде исплаћивано у ратама. Кад је некадашњи логор „Старо сајмиште“ у питању, обећао је да ће бити претворено у меморијални центар до краја ове, или до почетка следеће године. Што се тиче пензија борачке популације, на шта се односило питање М. Маркићевића, рекао је да их има још око 40 хиљада и да је тим поводом покренуо питање обавезе Фонда ПИО да их исплаћује. Говорећи о систему социјалне и породично-правне заштите, рекао је да ће увођењем система лиценцирања, бити уведена дисциплина у рад установа социјалне заштите и њихов рад генерално побољшан. Нагласио је и да је доста пооштрена контрола усвајања деце у прекограничним земљама. На крају се извинио што није присуствовао седници, кад је Одбору предочавана претходна Информација о раду Министарства.

 Председница је захвалила на исцрпном образлагању Информације о раду и предложила да се Одбор изјасни.

 Одбор је већином гласова (10 за, 2 против, 1 није гласао) одлучио да прихвати Информацију о раду Министарства рада, запошљавања и социјалне политике, за период од 01. децембра 2012. године до 28. фебруара 2013. године.

 Друга тачка дневног реда **–** **Разматрање Предлога закона о изменама и допунама Закона о професионалној рехабилитацији и запошљавању особа са инвалидитетом**

Љиљана Џувер је у уводном излагању рекла да су три разлога довела до тога да се приступи изменама и допунама овог закона. Први се односи на терминолошко усклађивање са подацима које објављује Републички завод за статистику; други је усаглашавање са прописима о контроли државне помоћи; трећи на укидање пенала. Све кључне обавезе које је овај закон, доношењем 2009. године увео – запошљавање особа с инвалидитетом, могућност процене радне способности, разрада професионалне рехабилитације по посебним програмима и поспешивање запошљавања особа с инвалидитетом, остају исте. Резултати показују да је од ступања Закона на снагу, преко девет хиљада особа с инвалидитетом запослено, а за преко 12 хиљада је урађена процена радне способности, што све заједно представља значајне доприносе овог закона. Кад је у питању поменуто терминолошко усклађивање, истакла је да је последњи податак који се односи на просечну зараду у привреди РС, из децембра 2010. године. Након тога је Републички завод за статистику, доневши Стратегију развоја и објављивања података, укинуо објављивање ових података, тако да сад уместо формулације „просечна зарада у привреди Републике“, треба да стоји „просечна зарада у Републици“. Ово има двоструки утицај на одредбе Закона – с једне стране, биће неопходно месечно усклађивање (у односу на то како Завод објављује), а утицаће и на износ на основу кога се формира обавеза послодаваца који не запосле особу с инвалидитетом да уплатом износа 50% просечне зараде, извршавају своје обавезе. С друге стране, имаће утицаја на износ рефундације зараде коју Министарство уплаћује, по запосленој особи с инвалидитетом, предузећима за професионалну рехабилитацију и запошљавање особа с инвалидитетом. Кад је у питању усаглашавање са контролом државне помоћи, на основу закључка Владе је донета шема свих институција и министарстава, са свим прописима који морају бити усклађени са донетим Законом о контроли државне помоћи и уредбом која га прати, а овај закон се налази међу њима. Субвенције зараде на основу којих се врши обавеза запошљавања особа с инвалидитетом, сада се везују у шему државне помоћи, па имају право на субвенцију 75% укупних трошкова зараде, а осталих 25% мора бити учешће послодаваца. Кад послодавац запосли особу с инвалидитетом без радног искуства, имаће право на овакву надокнаду трошкова у току 12 месеци. Осим тога, ово ће имати утицаја и на рефундацију зарада. Наиме, до сад је учешће предузећа у рефундацији било у укупном износу доприноса за зараде које падају на терет послодавца, док ће сад обрачун износа субвенције бити на основу система шеме државне помоћи, па ће држава учестовати са 75% од укупне зараде, а са 25% ће учествовати послодавац. Нагласила је да се уместо рефундације (што је до сад био случај), прелази на систем субвенције, што је предузећима за професионалну рехабилитацију повољнији начин и олакшава им пословање. Трећа измена се односи на укидање пенала. До сад је ситуација била таква да је послодавац који је имао обавезу запошљавања особа с инвалидитетом, ту обавезу испуњавао превасходно запошљавањем особе с инвалидитетом. Други начин је био уплаћивање у буџетски фонд износа од 50% просечне зараде, док је трећи начин био уговор о пословно-техничкој сарадњи са специјализованим предузећем, а на све ово су били додати пенали. У складу са тим, послодавац који до 5. у месецу не би уплатио износ од 50%, до последњег дана у месецу је имао обавезу да уплати пенал, другим речима, сам себе да казни за троструки износ минималне зараде. Послодавци су ово препознали као најнеповољнију ситуацију, а то се види и на основу извештаја Пореске управе, која прати извршење обавезе из овог закона, јер се уплата пенала дешавала у врло малом броју. Укидањем пенала, послодавцу се и даље, уколико не изврши обавезу, она обрачунава на нивоу 50% просечне зараде, на шта се рачуна камата од датума кад је ступио у доцњу, а поред тога и казна која је прописана Законом. Предложеним решењем, односно укидањем члана 29. Закона, процедура ће бити поједностављена, а тиме и начин извршења обавезе послодавца.

 У дискусији су учествовали: Ранка Савић, Љиљана Џувер, Саша Дујовић, Мирјана Драгаш, Милица Дроњак и Зоран Мартиновић.

 Ранка Савић је замолила за појашњење чл. 32. и 40. Предлога закона.

 Љиљана Џувер је објаснила да се измена члана 32. односи на све послодавце у Србији за које је ова обавеза прописана, односно на послодавце који запосле особу с инвалидитетом без радног искуства, док су у члану 40. у питању само специјализована предузећа за професионалну рехабилитацију и запошљавање особа с инвалидитетом.

 Ранка Савић је након појашњења, констатовала да ове одредбе подразумевају да се фаворизују специјализована предузећа над осталим послодавцима, са чим се Љ. Џувер сложила.

 Саша Дујовић је рекао је да се не слаже са укидањем пенала, јер сматра да је добро да та врста казне за послодавца постоји. Поставио је питање колико је средстава до сад прикупљено у Буџетски фонд и куда та средства одлазе, имајући у виду да је до сад запослено само девет хиљада особа с инвалидитетом на територији целе Србије. Поставио је и питање да ли Министарство ради на јачању специјализованих предузећа за професионалну рехабилитацију и запошљавање особа с инвалидитетом.

 Мирјана Драгаш је обавестила да су јој се обратиле организације особа с инвалидитетом, са молбом да се путем амандмана допуни члан 41. тако да поред тога што се предузећу за професионалну рехабилитацију могу обезбедити средства за побољшање услова рада, да им треба обезбедити и унапређење производних програма, увођење стандарда, побољшање квалитета производа и пружених услуга, прилагођавање радних места итд. Ове организације такође сугеришу да се неком наредном приликом измени, односно подзаконским актом уреди, тј. прецизира степен инвалидитета, а у складу са тим и обавезе послодаваца које се односе на њихово запошљавање.

 Милица Дроњак је обавестила да се путем контакт форме на сајту Народне скупштине, Одбору обратио грађанин Душан Коњевић, с иницијативом за измену и допуну члана 4. основног тескта Закона. Овај допис је прослеђен члановима Одбора, ради упознавања.

 Зоран Мартиновић је рекао да је намера била да Предлог закона буде јасан, као и да се послодавци не оптерећују беспотребно. Поводом питања С. Дујовића о прикупљеним средствима, рекао је да се годишње у Буџетски фонд уплати око две милијарде динара. За ову годину (а и претходних је било слично) је 700 милиона предвиђено за спровођење активних мера за запошљавање особа с инвалидитетом, док је око милијарду и 200 хиљада предвиђено за рефундације зарада у предузећима за професионалну рехабилитацију и за подстицање услова пословања (већ је у току јавни позив овим предузећима, којих тренутно има 42, а у последњих неколико година је само два или три предузећа изгубило ово својство). Истакао је да се сва средства која уђу у Буџетски фонд, враћају привреди и не користе се за друге намене. Међутим, нагласио је да се средства из овог фонда у последње време нису користила у складу са могућностима, наиме, за активне мере је искоришћено само око 50% средстава, с обзиром на то да ни у привреди није било довољно иницијативе у погледу конкурисања за њих. Сматра да би ефикасније коришћење ових средстава имало већи ефекат на запошљавање особа с инвалидитетом.

 Љиљана Џувер је истакла да Буџетски фонд функционише на потпуно транспарентан начин, програм распореда коришћења средстава и одређивања њихове намене се доноси на годишњем нивоу, а усваја га Влада. Једина разлика у функционисању, до које је дошло изменама Закона о буџетском систему, огледа се у томе што Министарство више не може да види прилив средстава у Буџетски фонд, осим на основу извештаја Пореске управе. Међутим, држава и даље има обавезу да у Фонд уплаћује средства за онај број особа с инвалидитетом који није запослила (а ово се односи само на државне органе за чије зараде се обезбеђују средства из буџета, док сви остали извршавају ову обавезу на основу Закона и правилника). Дакле, средства у Фонд уплаћују и држава и предузећа.

 Одбор је већином гласова (девет за, један није гласао), одлучио да предложи Народној скупштини да прихвати Предлог законаоизменама и допунама Закона о професионалној рехабилитацији и запошљавању особа с инвалидитетом, у начелу.

 За известиоца Одбора на седници Народне скупштине одређена је Милица Дроњак, председница Одбора.

 Трећа тачка дневног реда **– Разматрање Предлога закона о изменама и допунама Закона о раду**

 Председница је рекла да је у складу са чланом 74. став 2. Пословника НС, обавестила народног посланика, подносиоца Предлога закона о изменама и допунама Закона о раду, о могућности да Одбор данас уврсти његов предлог у дневни ред седнице.

 Како је народни посланик Небојша Стефановић одсутан, а да није овластио никога ко би предлог ових измена и допуна образложио на седници Одбора, истакла је да су Предлогом закона предвиђене две суштинске измене: једна која се врши у складу с одредбама Конвенције МОР 183 о заштити материнства – да се запосленој жени која прекида породиљско одсуство и враћа на посао раније, омогућава пауза у току радног времена, како би дојила своје дете; друга – да се запосленој жени која ради на одређено време, продужава радни однос по истеку рока за који је заснован, до истека коришћења права на породиљско одуство, одсусво са рада, ради неге детета и одсуство са рада, ради посебне неге детета. Исплата накнаде ће се вршити на терет буџетких средстава, а не на терет послодавца. Такође, допуном једног става у члану 187. пружа се додатна заштита запосленој жени за случај да послодавац противно одредбама закона да отказ, констатацијом да је отказ ништав.

 Стога је замолила присутне представнике Министарства да информишу Одбор о ставу Владе, поводом предложених измена и допуна, сходно члану 155. став 1. Пословника.

 Зоран Мартиновић је рекао да ће Влада да подржи ове измене и допуне, с обзиром на то да су у складу са изменама Закона о раду које Министарство планира да предложи у наредном периоду. Међутим, с обзиром на то да су у Министарству тек данас имали прилике да виде предложене измене, накнадно ће писаним путем доставити мишљење Владе, заједно са сугестијама које се односе на заштиту трудница за време трудничког боловања, у погледу изједначавања висине накнада за време трудничког боловања.

 Мирослав Маркићевић је изнео сугестију да се у Закон о раду, или у неки посебан закон, уврсти одредба којом ће се неисплаћивање плата радницима, третирати као кривично дело.

 Миланка Јевтовић Вукојичић је рекла да ће посланици Српске напредне странке, свакако подржати овај предлог закона, с обзиром на то да се ради о заштити најодговорнијег „посла“, а то је материнство. Разлог више за то јесте чињеница да су средства обезбеђена у буџету.

 Одбор је већином гласова (девет за, један није гласао), одлучио да предложи Народној скупштини да прихвати Предлог законаоизменама и допунама Закона о раду, у начелу.

 За известиоца Одбора на седници Народне скупштине одређена је Милица Дроњак, председница Одбора.

 Четврта тачка дневног реда **– Разматрање представки и предлога грађана**

Председница је обавестила да је Радна група Одбора за представке и предлоге, прегледала пристигле притужбе грађана и сачинила предлоге дописа које би требало упутити надлежним органима. Питала је чланове Одбора да ли су сагласни да се ови дописи, без расправе на данашњој седници, доставе надлежним органима, као и подносиоцима представки, и то: Маји Рајичић из Смедерева, Еми Крактус из Београда, Добрици Николић из Јагодине, Миливоју Ђурђевићу из Уба, Даници Мандић из Мокрина, Мирославу Читаковићу из Београда, Милану Суботићу из Старе Пазове, Слађани Ћировић из Зрењанина, Славку Земљаку из села Јаковље и Иштвану Балажу из Кањиже.

 Одбор је већином гласова (девет за, један није гласао) подржао предлог председнице Одбора у вези са поменутим дописима.

 Пета тачка дневног реда **– Р а з н о**

 Председница је обавестила да је Одбор добио допис од Асоцијације слободних и независних синдиката из Београда, у коме траже подршку Одбора да Ранка Савић буде члан делегације Србије, као представник радника, испред синдиката, на 102. конференцији МОР, које ће се одржати од 5. до 20. јуна 2013. године у Женеви.

Председница је истакла да од Одбора до сада није ни тражена, није давана сагласност ове врсте, нити је та обавеза Пословником предвиђена, самим тим што делегацију не саставља Народна скупштина, већ Влада. С обзиром на то да не постоји довољно елемената за одлучивање о траженој подршци, предложила је да присутни представници Министарства предоче Одбору процедуру састављања делегације за скупове ове врсте.

 Зоран Мартиновић је рекао да је Министарство добило иницијативу Асоцијације. Међутим, одговор Министарства ће бити негативан, с обзиром на то да делегације на конференцијама МОР чине чланови Социјално-економског савета и представници Владе (који су такође чланови Социјално-економског савета). Сваки други члан делегације би морао да буде изасланик неког од социјалних партнера, што значи да би морала да га предложи једна од чланица Социјално-економског савета. Сматра да нема основа да та пракса не буде и овом приликом поштована.

 Мирослав Маркићевић је под тачком разно, изразио своје незадовољство поводом лошег функционисања електронског система, преко кога је недавно почело вођење седница одбора. Истакао је да би било сврсисходније лаптопове, на којима се овај систем примењује, поклонити онима којима би више били од користи, нпр. сиромашној деци, школама и сл.

 Седница је завршена у 15, 10 часова.

 СЕКРЕТАР ПРЕДСЕДНИЦА

 Жужана Сич Леви Милица Дроњак